DA Den Europæiske Unions Tidende CE 88/367

(2004/C 88 E/0373)

SKRIFTLIG FORESPØRGSEL P-1708/03

af Emma Bonino (NI) til Kommissionen

(19. maj 2003)

Om: Mordet på Joyce Miamuna Katai, kommissær for kvindespørgsmål og social udvikling i den nigerianske delstat Nasarawa

Joyce Miamuna Katai, kommissær for kvindespørgsmål og social udvikling i den nigerianske delstat Nasarawa (Centralnigeria) blev myrdet den 5. maj 2003 i Toto. To af hendes medarbejdere blev dræbt samtidig, det lykkedes kun for en tredje person, Phoebe Ayenajeh, at undslippe massakren. Dette tredobbelte mord fandt sted på en politistation og var ifølge en talsmand for ordensmagten intet mindre end en lynchning.

Den lokale befolkning havde anmoder Joyce Maimuna Katai om hjælp og beskyttelse mod en organiseret bande, som prøvede at fjerne valgurnerne for at forfalske resultaterne. Kommissæren prøvede på at hjælpe ved at tilkalde det lokale politi, men det var ikke i stand til at garantere hendes sikkerhed.

Den institutionelle rolle, som Joyce Maimuna Katai havde som kommissær for kvindespørgsmål og social udvikling, var led i et regeringsprogram, der er gennemført af præsident Obasanjo og Nasarawa-delstatens guvernør, Abdullahi Adamu, som har gjort uddannelse, undervisning og social frigørelse for kvinder til en nøglepolitik i forbindelse med Nigerias overgang til demokrati.

Præsident Obasanjo har støttet og støtter stadig den demokratiske proces i Nigeria, som indtil 1999, det år hvor Obasanjo blev valgt, led under gentagne statskup. Siden regeringen i 2002 erklærede visse aspekter af den islamiske lov for forfatningsstridige efter Amina Lawal-sagen, har der været stigende spænding mellem muslimer og kristne, som også førte til massakren på civile på tidspunktet for afholdelse af Miss World-konkurrencen, som skulle have fundet sted i Nigeria.

Landets førstedame Stella Obasanjo har støttet præsidentens politik gående ud på at støtte kvinders rettigheder ved at tilskynde kvinder til at gå på universitetet, stille op til valg og spille en aktiv rolle i landets sociale og politiske liv og fremme en international kampagne imod praksis med lemlæstelse af de kvindelig kønsorganer, som 40 % af de unge kvinder og piger i Nigeria stadig udsættes for.

Er Kommissionen klar over disse forfærdelige tildragelser i delstaten Nasarawa?

Har Kommissionen allerede tilkendegivet sin harme over det, som præsident Obasajo og repræsentanterne for Nigerias demokratiske delstater blev udsat for den 5. maj 2003?

I betragtning af den meget alvorlige karakter af disse forhold hvilke foranstaltninger agter Kommissionen da at træffe for at lette overgangen til demokrati i Nigeria demokratiske delstater?

Svar afgivet på Kommissionens vegne af Poul Nielson

(10. juli 2003)

Kommissionen er bekendt med, at kommissær Joyce Miamuna Katai den 3. maj 2003 blev myrdet af nogle unge i valglokalet i Rafin Kunama i Toto i delstaten Nasarawa. Det ser ud til, at den afdøde har villet gribe ind for at forhindre valgsvindel, da de unge angreb og forfulgte hende til den lokale politistation, hvor de dræbte hende og hendes to assistenter.

Kommissionen har ikke rettet nogen særlig henvendelse til myndighederne om dette spørgsmål, men har skriftligt lykønsket præsident Obasanjo med hans genvalg og udtrykkeligt henvist til voldshandlingerne i forbindelse med valget og understreget vigtigheden af, at alle sager bliver undersøgt til bunds, og at de skyldige stilles for en domstol.

Kommissionen støtter demokratiseringsprocessen i Nigeria. I artikel 9 i AVS-EU partnerskabsaftalen, der blev undertegnet i Cotonou den 23. juni 2000, anføres tre væsentlige elementer – respekt for menneskerettighederne, for demokratiske principper og retsstatsprincipperne. Inden for rammerne af den landestrategiaftale, der blev undertegnet med Nigeria den 16. juli 2002 (1), vil der blive ydet direkte støtte til foranstaltninger, der fremmer disse principper. Nigeria er også fokusland for Det Europæiske Initiativ for Demokrati og Menneskerettigheder (EIDHR). Kommissionen har også støttet lokale valgobservatører og sendt en stor gruppe internationale valgobservatører for at overvåge de seneste valg.

(1) http://europa.eu.int/comm/development/body/csp_rsp/csp_en.cfm.